FØRSTE PROSJEKTBESKRIVELSE MASTEROPPGAVE

Anne M. Solsvik

Det jeg har lyst til å skrive om i masteroppgaven er litteraturkritikk eller litterær vurdering i dag, med fokus på hvordan internett og sosiale medier har endret på hvordan det blir formidlet og også hvem som formidler, og forskjellige områder og tema innenfor litteraturkritikk som påvirker og påvirkes av dette.

Man har fortsatt litteraturkritikere i aviser o.l. som dukker opp med sine anmeldelser både i papirutgave og på nett. Bokbloggere har også vokst frem, og har i Norge også en egen bokbloggerpris. Med internett og sosiale medier har det også vokst frem flere nye måter å formidle litteraturkritikk. For eksempel er det et helt «samfunn» på youtube som kaller seg «Booktube» som lager videoer der de snakker om, diskuterer og vurderer bøker. Instagram er også fullt av bilder av bøker («Bookstagram»), noen ganger bare for bildenes skyld, men noen ganger følger det med lengre anmeldelser og vurderinger av bøkene. Også på twitter er det en god del diskusjon og kritikk rundt bøker. Man har også nettsider som Goodreads der man kan legge ut anmeldelser og gi en rating (av opptil maks 5 stjerner) hvor hver bok har en gjennomsnittlig score.

Det finnes flere innfallsvinkler og tema som kan undersøkes og diskuteres rundt dagens former for litteraturkritikk:

Det historiske perspektivet, hvordan litterær vurdering har endret seg over tid, hvordan skiller dagens litteraturkritikk seg fra tidligere.

Etiske og moralske hensyn, for eksempel har det vært mye diskusjoner også hos litteraturkritikere rundt forfattere som Knausgård og Hjorth, og generelle diskusjoner om hvordan man skal sette slike hensyn opp mot den litterære kvaliteten av et verk. Noen mener den litterære kvaliteten er viktigst og andre hensyn ikke er nødvendig, noen går nærmest motsatt, mens andre ser det som en gråsone.

Det subjektive vs. det objektive. Også en stadig tilbakevendende diskusjon innenfor litterær vurdering på akademisk nivå, hvor mye skal den enkelte kritikers subjektive syn påvirke den litterære vurderingen av et verk. Jeg ser stadig diskusjoner og refleksjoner rundt dette også i boksfæren på sosiale medier.

Hvem bestemmer hva som er bra litteratur? Den litterære kanon, eller hva som regnes som klassikere, er mye og ofte diskutert. Flere litterære retninger (feministisk teori, postkolonialisme osv.) har villet endre på hva som er inkludert, og hvem som bestemmer dette, og også endre på hvordan man analyserer og vurderer litteratur. Sosiale medier gjør at flere kan tjene penger på å fremheve og kritisere bøker, og har et publikum som hører på deres meninger, man trenger ikke lenger være ansatt i en avis eller blad som litteraturkritiker for å nå ut til et større publikum med sine meninger om hva som er bra, middelmådig eller dårlig litteratur. Hvordan påvirker dette hva som får oppmerksomhet? Det kan ha både positive og negative følger som er interessant å utforske.